钦定古今图书集成/明伦汇编/氏族典/第208卷 > 曹璨
## 钦定古今图书集成/明伦汇编/氏族典/第208卷 > 曹璨

按《宋史曹彬传》：“彬子璨，字韬光，性沉毅善射，以荫补
供奉官。常从彬征讨，得与计议，迁宫苑副使，出为高
阳关及镇、魏、并、代、赵五州都监。雍熙中，命知定州，改
尚食使。淳化二年，领富州刺史，徙知代州。明年，擢为
镇州行营钤辖，徙绥、银、夏、麟、府等州钤辖。契丹入寇，
屡战有功。至道初，迁四方馆使，知灵州，徙河西钤辖”，
改引进使。范廷召将兵出塞，命璨为之副。丁外艰，起
复为鄜延路副都部署，拜赵州刺史，领武州团练使，
充麟、府、浊轮副部署。入为枢密都承旨，改领亳州团
练使。契丹入寇，命为镇、定、高阳关三路行营都钤辖，
领康州防御使，再知定州。明年冬，拜侍卫马军副都
指挥使、天德军节度。入为东京旧城都巡检使，连拜
彰国、保静、武宁、忠武等军节度使。在禁卫十馀年，未
尝忤旨。天禧三年春，以足疾授河阳节度使、同平章
事。卒，年七十，赠中书令，谥武懿。璨以孝谨称，习知韬
略，好读《左氏春秋》，善抚士卒，兼著威爱。子仪，官至燿
州观察使。